Staten ber om at Snowdens søksmål avvises

Regjeringsadvokaten ber Oslo tingrett avvise søksmålet fra Edward Snowden. Den amerikanske varsleren vil ha rettslig fastslått at Norge ikke har adgang til å utlevere ham til USA.

LOR_Ed_gestikulerar_doc6n0eht72amu1ln23y7yi-PvdVIXjOLC.jpg Lotta Härdelin

18. mai 2016 21:17 Sist oppdatert 18. mai 2016

Ytringsfrihetsorganisasjonen Norsk PEN har tildelt ham Ossietzky-prisen for 2016 og vil at han skal komme til Norge under prisutdelingen i november.

For å unngå å bli pågrepet og utlevert til USA ønsker Edward Snowden derfor å få fastslått rettslig på forhånd at Norge ikke kan utlevere ham. Derfor ble det i april tatt ut stevning mot staten ved Justisdepartementet.

Det er dette søksmålet Regjeringsadvokaten ber retten avvise i et tilsvar som NTB har fått tilgang til.

Fakta Edward Snowden Edward Snowden (32) arbeidet i flere år som datatekniker i CIA og på kontrakt for etterretningsorganisasjonen National Security Agency (NSA).I mai 2013 forlot han USA og tok med seg store mengder topphemmelige etterretningsdokumenter.Dokumentene, som han har delt med ledende medier verden over, avdekker massiv amerikansk overvåking av internasjonal tele- og datatrafikk.Snowden flyktet via Hongkong til Moskva, der han har oppholdt seg siden juni 2013. I begynnelsen av august 2014 fikk han innvilget tre års oppholdstillatelse i Russland.USA har siktet ham for spionasje og krever ham utlevert.Snowden ble i fjor tildelt Bjørnson-prisen for 2015 for sin innsats for ytringsfriheten, men fikk ikke komme til Norge for å motta prisen.7. mars ble han tildelt den norske PEN-klubbens Ossietzky-pris. Prisen skal etter planen deles ut i Universitetets aula 18. november. Vis mer

Staten begrunner sitt syn med at spørsmål om utlevering ikke hører hjemme i sivile saker, men bør prøves rettslig etter de standarder som settes for straffesaker. Det vil først kunne bli aktuelt dersom det kommer en utleveringsbegjæring mot Snowden, noe staten anfører at ennå ikke har skjedd.

Kan bli nektet innreise

Regjeringsadvokaten poengterer for øvrig at det er åpent om Snowden i det hele tatt vil få adgang til å reise inn i Norge.

I denne sammenhengen vises det til at han ikke har amerikansk pass, men også at en innreise kan «tenkes å berøre grunnleggende nasjonale interesser eller utenrikspolitiske hensyn».

– Det er altså ikke gitt at saksøker vil få tillatelse til innreise, noe som er en grunnleggende forutsetning for at søksmålet skal ha noen som helst betydning, heter det i tilsvaret som er undertegnet advokat Christian Reusch ved Regjeringsadvokaten.

Edward Snowden risikerer livsvarig fengsel i USA for spionasje og lever i eksil i Russland. I fjor høst ble han tildelt den prestisjetunge Bjørnsonprisen, men han kunne ikke være til stede fordi norske myndigheter ikke kunne garantere for hans sikkerhet.

Harald Stanghelle kommenterer utdelingen: Det er 80 år siden anti-nazisten Ossietzky fikk Nobels fredspris. Nå utfordres vårt nasjonale mot av en pris som bærer hans navn

Fritt leide

Ifølge styreleder William Nygaard i Norsk PEN har Snowden sagt ja til å ta turen til Norge – under forutsetning av fritt leide.

Overfor NTB påpekte Nygaard i april at det ikke bør være noe i veien for at Snowden mottar prisen personlig, men at risikoen er Norges utleveringsavtale med USA.

– Det er viktig å få prøvet denne utleveringsavtalen juridisk, sa den tidligere forlagssjefen og viste til at avtalen blant annet slår fast at en person ikke kan utleveres hvis politiske motiver ligger bak.

– Vi ønsker at varslerbegrepet kommer opp til debatt. Det samme gjelder masseovervåkingen, som går på det personlige rettsvernet løs, anførte Nygaard.

Utleveringsloven er uprøvd

Advokatfirmaet Schjødt, Snowdens prosessfullmektig, er gjort kjent med Regjeringsadvokatens tilsvar, men har foreløpig valgt å avvente med å gi kommentarer.

Da søksmålet ble kjent sa de at hensikten med å gå til sak var å fastslå at Norge ikke kunne utlevere ham til USA, ettersom utleveringsloven ikke er prøvd i Norge tidligere.

— Saken til Snowden er unik, men prinsippene den bygger på er velprøvd. Det kommer tydelig frem både av norsk utleveringslov og internasjonal rett at Snowden ikke kan utleveres, fordi de påståtte lovbruddene hans er av politisk karakter, sa Halvar Helle, partner i advokatfirmaet Schjødt til Aftenposten da søksmålet ble kjent.

Aftenposten har forsøkt å ringe ham flere ganger onsdag kveld, uten å få svar.

Interessert i Snowden? Ta en titt på denne: I et fem timer langt eksklusivt intervju snakket Edward Snowden med svenske Dagens Nyheter om farene ved dronekrigen, neste års presidentvalg og livet innendørs i Moskva.